khistorydata/jeongjo-sjw-relations huggingface dataset:
정조 15년 · 목
備邊司啓言平安前監司沈頤之咸鏡監司李文源捧未捧啓本新舊還餉未捧居末居二居三及舊還餉全未捧守令邊將幷依事目勘處之意請分付敎以昨年本道無異瘡痍之餘臨歲催科新舊餉與還之不能準納容有一分參恕之道其中舊還上未捧守令邊將分揀
정조 15년 · 목
敎曰武士試射日子待下敎事己有下敎矣皆令明日來待日熱如此當以平戎服親臨只應射人具戎服待令比內試射稍存事面而旣非大殿座侍衛及繖扇置之承旨試官入侍事分付都政亦在明日試射朝前當畢試依初擇日爲之事分付
정조 15년 · 강
命守令邊將擇擬分付兩銓
정조 15년 · 목
敎曰奴婢之弊嶺南最難嶺南之中安東數多新除府使難於遠離衆所共知如是之除公而曠務私而拂情可謂兩妨安東府使金魯永改差明日政擇差下送鳳山之痛戢鄕弊非得人難以責效梁山之積瘼蘇捄亦非等聞差遣處幷令知悉豫加留意於得人之方其他初仕也守令也邊將也竝各擇擬事分付兩銓
정조 15년 · 강
命明日試射時試官壯勇營兵房訓將御將入直閣臣玉堂各一員兩營武從事官爲之
정조 15년 · 강
命尙瑞院官員陞六
정조 15년 · 목
敎曰欲爲下敎已有筵話今番慈宮進獻物單安寶時尙瑞院官員明日政陞遷六品職下人令該曹施賞
정조 15년 · 강
遞承旨鄭益祚以洪義榮代之
정조 15년 · 목
益祚不爲仕進敎以許遞前望單子入之待下批牌招察任
정조 15년 · 강
命海西癘疫數爻據實報營
정조 15년 · 목
黃海監司李敬一以道內癘疫方痛向差死亡數爻馳啓敎以以所聞較所報一邑之大豈有如是數少之理乎若此則豈可曰一向熾盛乎其爲不能據實枚報之罪一二名報營時一也五六名報營時一也十名內外亦一也此狀啓還下送後復若此當該報來諸邑守令當一幷施以罷拿之典令廟堂嚴飭
정조 15년 · 목
因平安兵使李漢豊道內邊將褒貶啓本敎以昨年特軫關西各鎭之弊別擇鎭將下送也洪景休李愼培則五考純褒後使之卽屬各該隨行之營門而其餘李榏成鎭殷南耆喆南志復洪燮仁等亦令待五考純褒外職陞遷蓋榏等持身異於京校舊勤意謂十分修擧觀此貶目榏與鎭殷與志復可知其小心奉公甚可嘉也準瓜後善地陞遷望筒懸注事申明分付銓曹燮仁則以引滿爲題可知其不能絕飮所當嚴處而旣云政則無闕姑且參酌更欲觀來頭先令帥臣嚴棍懲勵無若耆喆之犯科事嚴飭旣爲西民拔例差遣則差遣之後置之相忘其可曰實政乎伊後各人姓名書付榻邊以爲常目之資渠輩雖欲放忽若念渠輩姓名之長在目中焉敢不殫竭所知乎亦令帥臣將此意申加嚴飭鎭還之弊方欲銳意厘正先自江界始而此亦鎭邊將與泛泛差遣者自別各令渠輩從所見報來後卿亦論理爲先別爲狀聞期於快蘇外此鎭弊監營則屢問屢飭而兵營則姑無皁白云何甚沁泄之甚耶幷須惕念事回諭
정조 15년 · 강
命德積鎭將廉處行嚴棍懲勵京畿水使申㬚削職拿問
정조 15년 · 목
戶曹啓言京畿水使申㬚狀啓以爲法聖倉善字漕船一隻所載稅穀無事上納回還之路到蔚島致敗格卒九名幸得圖生孫一壽洪鶯囀金辰甫崔一九成男金等五名俱爲渰死敗船木物一時漂流云聞甚驚駭矣卽者洪鶯囀金辰甫崔一九成男金等四名來現本曹故聞其事情則所告內致敗時一船格卒各自圖生而渠等四名同乘帆席屢日漂流而孫一壽渰死渠等漂至海州僅得生活上來云誠爲多幸而留鎭將廉處行之不能探察遽然牒報極爲可駭拿致本營嚴棍懲勵當該帥臣申㬚推考警責空船之歸路致敗屍體之亦未極得俱甚可疑鶯囀等四名依玄字船漕卒例下送本道監營其間情節一體嚴査之意請分付允之敎以裝發漕船之許多隻一時致敗前此飭敎何如則如有紀綱該倉還歸之船隻又豈敢陸續犯科乎此已萬萬可駭而然猶不足昨日帥臣則以幾名渰死登聞今日度支則以幾名還生來現草記事未前聞如許帥臣將爲用哉奏御文字何等審愼而以生爲死致有此現露此而等聞看過後弊難言卿曹問備之請弱矣當該水使申㬚爲先削職令該府拿來嚴問捧口招重勘留鎭將令道臣捉來嚴治雖曰不在本鎭其罪焉逭徵債僉使金忠國罷職以此草記行會完伯處使之拔例嚴査後勿敢作奸可也
정조 15년 · 강
勘放時囚李得臣等
정조 15년 · 목
義禁府啓言時囚李得臣考律勘放後草記事命下矣得臣舊軍餉居末依事目拿處罪杖一百收贖告身盡行追奪請放送允之敎以如有功議各減一等又啓言三水前府使許溟車嶺前僉使李東蕃仁遮外前萬戶韓聖模等拿處事傳旨啓下矣許溟李東蕃今方待命卽爲拿囚而韓聖模時在江華地請依例拿來敎以待待命拿囚已拿囚者區別功議考律勘放後草記又啓言許溟元還上居末李東蕃新軍餉居末幷依事目拿處罪東蕃無功議杖一百告身盡行追奪許溟功減一等杖九十收贖奪告身四等請放送允之
정조 15년 · 강
御春塘臺行入直將士軍兵試射試官金持點趙心泰李邦一李晩秀申馥李甲會吳應常
정조 15년 · 목
具戎服乘輿出靑陽門至春塘臺降輿陞座予曰今日有雨意不老門丹楓亭分所擧行而臺上試官外入侍將臣及承旨分詣分所可也敎承旨柳文養曰都政望筒勿令司謁與別監往來使院隸來納而入侍注書捧入可也予曰試官中應射者先爲應射於臺上予曰京畿水使望以會寧府使遞來人擬入可也予曰戶曹郞廳持賞格來待而左承旨與直閣分詣待試記頒下次次頒賞可也敎記事官徐有聞曰汝何爲不赴政廳而在此耶有聞曰兼史已進去矣予曰下番翰林之必赴於生進圻榜及賓廳都政者爲其取錄於時政記也汝誠不知翰苑故事也敎承旨李祖承曰今日賞加人竝於都政下批而當付實職者隨窠排擬事分付可也命宣傳官呼新來壯士軍兵應射頒賞訖由暎花堂還內
정조 15년 · 강
獻陵修改命更審工役勤慢
정조 15년 · 목
京畿監司徐鼎修以獻陵有頉處修改啓敎以發遣偏裨更審工役勤慢狀聞事回諭
정조 15년 · 강
都政下批吏曹判書鄭昌順參判閔鍾顯參議李勉兢兵曹判書金文淳參判李洪載參議李䕫進
정조 15년 · 목
敎曰淸白吏子孫忠臣後裔西北松都人繡啓純褒五考連上人依例收用吏批以南寅老爲金浦郡守徐季修爲高靈縣監李承薫爲平澤縣監李顯民爲定山縣監成種仁爲梁山郡守柳師模爲狼川縣監崔粹翁爲慈仁縣監沈鏗爲靈巖郡守李檍爲寶城郡守金命赫爲礪山府使田文顯爲鳳山郡守李潤章爲平山府使李膺福爲海南縣監沈公著爲大邱判官金宗範爲沃川郡守朴瀅爲軍威縣監吳正根爲保寧縣監李龜雲爲咸平縣監金宗垕爲鎭岑縣監金載華爲木川縣監柳弘源爲巨濟府使元緊鎭爲肅川府使宋益休爲龍川府使○因冬至正使望筒敎曰以實病耆社何以差遣乎更爲擬入又因正使望筒敎曰左相亦耆耇況獨相乎然則此望筒無異於無乎大臣外宗親儀賓中擬入昌城都尉往來太多光恩副尉今年往返外此安春君一人外無可擬之人此一款每欲闊狹有筵敎者屢矣一品重臣付判中樞差遣無所不可專對體重事異常格可合通擬者問于大臣擬入○以吳載純爲冬至兼謝恩使李祖源爲副使沈能翼爲書狀官金耆耇爲金海府使具壽漢爲漆原縣監申百祿爲高敝縣監李益賢爲郭山郡守趙㞳爲昆陽郡守具絳爲珍島郡守成夏鎭爲利城縣監丁範祖爲禮曹參判洪明浩爲右尹邊慶遇爲會寧府使申大偀爲長津府使李厚培爲鐵山府使○敎曰鐵山府使李厚培祥原郡守南宮坤相換○以申大升爲安東府使徐瀅修爲成川府使許任爲會寧府使○敎曰在外及未肅拜兩司許遞今日政差出玉堂中以江陵府査事御史下去人亦爲許遞差代○以李永穆爲執義鄭來百爲持平李殷模爲副修撰田義顯爲陽德縣監○敎曰邊倅宜擇聞甚老病新除授會寧府使改差今日差代因會寧府使望筒敎曰道內遞來守令中有聲績人擬入○以李鼎運爲左尹鄭冕綏爲康陵參奉李源明爲翼陵參奉李喆祚爲貞陵參奉閔光誼爲順陵參奉嚴思勉爲寧陵參奉李龜星爲慶基殿參奉尹光浚爲禮賓參奉李光斗爲典獄參奉冕綏以下幷初仕也○兵批以丁範祖爲副總管張重吉爲大邱營將李翼鉉爲淸州營將李東善爲忠州營將閔有洙爲三陟營將邊德淳爲南虞候重吉以下幷新資也李潤彬爲京畿水使○敎曰訓鍊正之代除實病及以守令被罪者外擬入又敎曰自陞資望筒未妥多矣兵曹判書金文淳爲先從重推考又敎曰久勤差除宜先禁旅而二十餘年諸人公然陳置以仕僅六年之京校擬入兵判事尤未安更爲推考此外餘度如是爲之則難免重勘此意各別嚴飭以吳文常爲訓鍊正新通也○敎曰未肅拜堂上宣傳官改差今日政差出○以李旭祥爲訓鍊副正○敎曰宣傳官不擇當該兵曹判書推考又敎曰兵批聞有虛司果云新除訓鍊正今姑改差內乘吳文常仍任前職內乘之代令兵曹時仕中一邊擬入一邊言送大臣事分付又敎曰以秩卑人疏通一款日前才有申飭騎士將近果通融差擬猶不若實職東銓則頗擧風殊可嘉也又以郡守言之名雖相換實則新除而兵批則不爲擧論當該判書推考今則諸窠皆差代難以作窠各道中軍中內遷卽爲差代事分付○以李晉秀爲訓鍊正具命德爲武兼李煥益尹範益爲宣傳官徐益修白光儀柳煒白仁喆印宗瑞爲部將李仁默金四澤閔崙韓昌國爲守門將朴致煥爲小農權管李元臣爲同仁權管命德以下幷初仕也
정조 15년 · 강
命禁軍未入格人限一朔減番
정조 15년 · 목
兵曹啓言今日別試射時未人格禁軍依局出身例減番便否論理草記事命下矣禁軍番次旣以折半入直定式之後除雜頉實入外猶有餘數以此推移替直則別無偏苦之端未入格之類二十四人限二朔減番敎以局出身老也故減二朔番此輩之於局出身年多者不過老兄少第餘皆孫曾之齒此亦恩典不可混圂限一朔除番可也
정조 15년 · 강
命罪人金雲懲勵放送
정조 15년 · 목
江原監司尹師國以罪人金雲通川郡到配啓敎以苟有偸斫之事爲墓監者具由先稟然後當報該曹而不此之爲始因到配狀本知有偸斫大抵偸斫亦有法典中許多層折則今於該曹關辭只稱長養木不言大中小株數亦違通編法例當該堂上從重推考初不稟告之墓監所當嚴處而今姑參酌後勿如是之意令該曹嚴飭該監等處徒配以上才有赦命厥漢令道伯捉來嚴刑懲勵放送事回諭
정조 15년 · 강
命洪州前營將洪龍運拿棍分揀
정조 15년 · 목
刑曹以洪州前營將洪龍運拿棍一款不敢擅便啓敎以今次決棍付之赦令特爲分揀退限五十日又或過限更爲決棍期於捉納放送則豈可未久旋放以示令不信之意乎以此意嚴飭該道
정조 15년 · 강
召見守令邊將于熙政堂
정조 15년 · 목
予曰守令以次進前而邊將則於前檻外令宣傳官呼名進前可也
정조 15년 · 강
罷當該兵曹判書李坤職
정조 15년 · 목
敎曰昨年關西七鎭邊將差遣也以大吉號里之尤屬厭且薄其時以五考內若居中下則其不堪任可知當該兵判本堡近地補外己有飭敎該權管今旣居中其在信令之道豈可棍治權管而止乎然重臣外補體重才遞南邑又畀西郡揆以事面或涉如何當該判書李坤罷職以爲當銓之臣爲人擇官之戒
정조 15년 · 강
遞承旨李義弼以李東顯代之
정조 15년 · 목
義弼不爲仕進敎以許遞前望單子入之待下批牌招察任
정조 15년 · 강
命陳賀物膳更爲稟處
정조 15년 · 목
司甕院啓言陳賀物膳令廚院指一論理草記事命下矣陳賀物膳移作京貢則旣無貢人難辦之慮可除外邑封進之弊一依朔膳例竝作京貢令該廳區別物種磨鍊價米定式施行似爲便宜而御供體重自本院有難擅便請上裁敎以令廟堂更爲指一稟處可也
정조 15년 · 강
命六月十八日永肅門入直及參班局出身各加一資
정조 15년 · 목
訓局啓言謹依別單判付六月十八日永肅門入直及參班局出身中年至七八十者從軍四五十年者幷區別書入敎以令該曹各加一資口傳下批後卿須與都提擧相議給米肉俾各醉飽可也
정조 15년 · 강
命兵曹窠不區處者俾勿積滯
정조 15년 · 목
敎曰昨於寶城倅望筒偶然越點今日試問於兵曹備局果然然則吏判之檢擬固是矣而年前一時權作之窠尙不區處者豈成說乎因此又命謄入則備郞未區處至於三人之多若此則近政兵批之有窠純用復職何也掌武之西銓若此何暇責東銓之不擬守令乎當該兵判推考此後留意區處俾勿更爲積滯事申飭兩銓
정조 15년 · 목
敎曰次對昨欲爲之未果三十日次對進定於今日○予曰大臣及諸宰果已來會乎承旨洪義榮曰大臣姑未入來諸宰中戶判訓將外姑無入來者矣予曰予以膈氣素不能耐暑近又尤甚而殿座已久酬接誠難矣戶判訓將先令入侍大臣入來俾卽與諸堂登筵可也予曰行步太緩傳命遲滯當該注書事過後汰去敎戶曹判書趙鼎鎭副司直趙心泰曰如有稟定者先爲陳達好矣鼎鎭曰大嬪墓祭品取倣於各墓所祭品則器數之多寡或有不一而比倣於順康園緩吉園延祐宮反有一二器差等者故敢達矣予曰卿言亦是矣卿其就議大臣浚釐正器數成別單以入敎心泰曰日昨參班局出身及永肅門入直局出身中從軍最久而年老者各加一資優給米肉俾爲同慶志喜之方而有所下敎大抵局出身老猶從軍極爲可矜而其筯力無異少壯可謂稀貴矣果爲優給米肉俾爲醉飽之資耶心泰曰此輩擧皆感激矣予曰加資者爲幾人乎心泰曰元數爲六十四名而加資者爲四十八名矣予曰大臣如已入來注書出去引接也敎左議政蔡濟恭曰都政後卽行次對例也蓋欲因大臣以聞銓官得失而然也昨日則日熱尤甚未免姑停故今日欲爲乘涼暫行矣卿耆老也似難耐暑而聞日前賓對時半日登對旋赴北營日暮始還終不疲憊云豈不稀異乎非但筯力之如許日前訓營褒貶時時値日昏而不爲擧燭細細着銜不以爲難云近八十老人眠視如此者曾所未聞矣予則不堪暑熱故每當庚炎則過加體諒於廷臣矣仍敎副司直李柱國李邦一曰卿等亦老矣日後次對相議懸頉從便進參也旣有下敎則不必以武將之懸病爲不敢矣濟恭曰日昨局出身輩給米肉加一資之擧臣不勝欽仰矣予曰此輩從軍四五十年而年踰七八十者誠爲矜憐以尊年優老之意有此施惠而其筯力凡節無異少年洽似卿之康旺故傳敎中令都提擧分給者欲使卿見此輩之老壯矣濟恭曰臣果分給宣諭朝家之盛意矣予曰都政後兩銓得失如有所聞卿須陳達也濟恭曰昨日見數三武弁而問之則皆曰善爲云而至於吏批則果無所聞而至於初仕及通淸一款有可以仰達矣初仕之以已滿年限之人有若借銜於公於私恐非務實以通淸言之長銓三銓牢引過去之嫌只用舊望終不新通有違疏鬱導滯之義吏曹判書鄭昌順參議李勉兢請竝推考從之予曰銓官事誠非矣旣已行公於見職則何獨於通淸一事如是堅執致有積滯之歎耶濟恭曰聖敎至當矣予曰李龜星年方幾何云耶濟恭曰年今六十五歲云都政時審愼卽初仕也以作銓家生色借銜之資太欠誠實矣予曰雖以兵判言之守禦哨官則汲汲先擬而駕前之最久勤最積勞者僅擬於南村別將至殘之窠者亦甚駭然矣濟恭曰兩銓得失全無所聞更爲詳探當於後日登筵時陳達矣予曰有何稟定之事乎濟恭曰嶺營補縮米事今將仰稟而此亦非緊急事矣予曰然則以草記稟處也敎濟恭曰都賈事果有顯效否濟恭曰不但有效而已臣之前日仰請者今可更陳矣予曰無乃平市事乎予則以事係久遠終不欲遽議矣予曰若罷平市則市民果免懲斂而能合古聖王關市不征之義乎濟恭曰雖無平市而國役之分定者何可竝廢也予曰以卿之言試問於登筵諸宰以及於大夫國人而決無願罷之人予非從俗而苟同也必待明知利害之所在然後始可議到大抵平市之名豈不儘好哉今雖有如許弊端而生弊者在乎人非法之不善也予則終有愛禮存羊之意而不忍遽罷也濟恭曰非欲永單平市之名也只罷其司屬之戶判而平市之名固自在矣予曰戶判已是劇務而又兼平市則決無專一之理以備堂中兼帶如貢市堂上之例則可乎濟恭曰備堂旣尠吏隸難以兼帶矣予曰予則未曾熟量不可賁言也濟恭曰在昔李秉泰爲平市郞時捐俸鳩聚至於八千兩之多以備需用今則以此錢分債收息以補官用云債貸之際吏緣爲奸而民受弊者亦可悶矣予曰一郞官之收蓄至於八千則廩餼之優足反勝於膄邑耶貸錢於民寧有無弊之理也予則必欲的見其必可罷之端而後始爲着手使人更無異議然而未能細入思量卿須條列其名目分析其利害作爲一統文字以備裁擇可也予曰湖西物膳事終有所可矜者昨於廚院批旨已有悉諭而湖西貢獻之種幾盡除減獨有陳賀物膳至今爲弊大抵陳賀是何等盛事而獨以物膳一事貽弊吾民則是豈同慶之意乎況又湖西之必用活雉者可想斯民無窮之弊也外此豈無可祛之弊乎有司堂上先退取考文蹟除故相時作貢條其外朔膳與到界進上等諸般物種中就其難辦而有弊者詳細列錄書送政院可也予曰入侍玉堂乃金翰東乎向來嶺人之些少歧貳者今皆妥帖乎翰東曰今則息鬧矣予曰一名事一自序齒之後不可不尤存名分故左相之擧措儘有深慮矣鄕曲亂雜之類倘或知警而儒臣亦已聞之乎翰東曰臣於入城之後始爲得見矣予曰然則嶺伯果不善知委列邑矣敎翰東曰近日日氣庶幾開霽而嶺南則雨澤不至過多綿農得無受損乎翰東曰嶺南亦比京一樣綿農姑不至於受損矣予曰兩南之雨澤終涉過多沿江近峽豈無所損乎濟恭曰各穀無一受傷矣予曰許任之今番超拜果合物情而亦有前例否濟恭曰許任陞擢實合輿論矣予曰許任曾於丁酉年卿爲兵判時已擬兵使云可謂久勤矣仍此思之再昨寶城首擬之人予果偶然越點蓋以寶城承金就大不治之餘必須擇人而徐潤載則年似衰老李檍人頗了了故果爲點下而備郞三人之未區處者西銓一不敍用故已爲問備而亦令待窠卽擬矣濟恭曰臣俄聞諸備郞之來訴而三人之當初承傳只令東銓直擬守令初無令兵曹收用之敎故渠輩至願亦在守令矣今若移送兵曹則必待經僉履歷而經僉是罕出之窠反爲積薪之患云矣予曰若此則申飭兵判反爲渠輩之不幸而咎在東銓也然則當爲作窠差送可乎今番漕船七隻之致敗皆在泰安境本倅當在遞罷矣以此代差送好耶濟恭曰空漕船之還歸者元無護送之例泰安似無可罪之端矣予曰卿言亦然矣然而以今番敗船事觀之湖南漕倉亦必有生弊之端矣因此而又有提敎者舟橋司所屬船隻雖有效勞之時而渠輩之能免圖倉之患各邑稅穀唯意載運者於渠足矣以近日所爲觀之京司吏隸莫敢誰何則其爲藉賣肆惡於外邑裝載之際者可以推知此則漸不可長卿其拔例申飭可也濟恭曰聖敎及此敢不對揚而嚴飭予曰守令旣無窠則備郞何以區處如南虞候平安兵虞候之屬不拘差送似好武將之意何如訓鍊都正徐有大曰直超堂上元無此例且徐潤載年不過五十而人亦了了矣濟恭曰備郞中如徐潤載宋綸源可合守令矣予曰然則吏曹之不爲收用而兵曹之無一言任他者不可無責兵判推考則仍爲施行分付兩銓復若積滯則吏曹受不擬之罪兵曹當不言之責事申飭可也濟恭曰今番李龜雲之得邑誠爲盛德事然而渠有八十兩老咸平路遠難於將往云矣予曰然則以道內相換爲好右承旨出去考出與禮安相近處知入可也承旨柳文養曰軍威英陽比安龍宮等邑最近云矣予曰初爲字牧不可付之弊邑英陽則邑小事簡且無弊矣仍敎曰咸平縣監李龜雲英陽縣監宋換賁相換敎濟恭曰近來備郞多不擇人何不以可合副正之人擇差乎濟恭曰卽今備郞中唯李文度金漢柱等優於文筆故文簿題給時苟非此數人則皆令書吏替書矣予曰漢柱是誰氏族乎濟恭曰壬辰義將金勉之五代孫矣予顧翰東曰此儒臣實是嶺人中最優者若令在京從宦則誠好矣濟恭曰嶺人以白衣踰嶺爲羞耻罷官則亦不敢盤桓京師彼儒臣雖欲久留而不可得矣予曰此儒臣決科前已經蔭官故大抵絕無鄕闇而相貌亦好非如向時李垸之比矣李垸雖有盛名而貌太不揚故不能致遠矣濟恭曰嶺人則鄕闇乃其本色也予曰從古朝廷之上有大義理大是非則嶺人未嘗不參而其中或有被人詿誤自陷坑穽之患蓋其純殼之故急於取義不能審度輕重或至錯了予豈以鄕闇爲不好題目也但鄕闇太過則非但受侮於京士大夫而不能自拔而已或有如是而見欺自誤者予之所惜者此也此儒臣則決無見欺受侮之理以若人地雖如銓任顧何不做也予曰金宇鎭之所藏宋元綱目予曾取見之矣今在何處翰東曰方在其宗孫之家矣予曰非但向來事而已嶺人近或有爭端不能寧靖云良由讀書之士不及古而然也濟恭曰嶺人近少顯達者無所彈壓故往往有如許之弊矣敎義榮曰向以李義鳳應敎通擬及金啓洛之陞擬事有下敎而銓曹尙不擧論何也今日則判堂方在呈告待後日政更爲申飭幷與此儒臣陞擬事分付可也此外又有玉堂中年老數人亦合陞擬玉堂之於東壁有甚階級而亦爲靳持乎濟恭曰東壁亦有通塞故古人之於東壁除旨有更爲辭疏者矣
정조 15년 · 강
命平壤凋殘期於復舊
정조 15년 · 목
左議政蔡濟恭啓言聞平壤近頗凋殘其中最悶者各廛若存若罷而立廛則撤市已久物貨之如是凋殘未知其故何由期於復舊之意另加申飭於關西道臣恐不可已矣從之
정조 15년 · 강
命太學序齒事申飭知委
정조 15년 · 목
承旨李義榮啓言月前以太學序齒事自廟堂知委中外之後各道道臣固當行關各邑而今以入直玉堂所奏觀之在鄕時全未聞知云朝令之擧行若是稽忽事甚未安更令廟堂申飭諸道使卽知委恐不可已從之
정조 15년 · 강
罷黜南陽府使李彥藎
정조 15년 · 목
京畿監司徐鼎修以彥藎實病難强不得已罷黜馳啓敎以政官牌招開政各別擇差下送
정조 15년 · 강
有政吏曹參判閔鍾顯進
정조 15년 · 목
以李太亨爲副修撰李頤祥爲知義禁○因南陽府使望筒敎曰雖非如是高出豈無可合之人乎係是弊邑又屬癏曠拔例各別擇擬事分付○再政以具明遠爲南陽府使
정조 15년 · 강
命陳賀物膳幷作京貢湖西封進生獐活雉片脯代捧
정조 15년 · 목
備邊司啓言陳賀物膳代封便否指一稟處事命下矣依廚院草記陳賀物膳竝作京貢令該廳區別物種磨鍊價米定式施行之意請分付廚院惠廳及該道允之敎以自此同慶之時湖西之以物種封進者到界進上外又有何名色乎卿其更爲看詳存罷間指一論理可也又啓言湖西物種封進外存罷間論理事命下矣詳閱廚院貢膳定例則所餘名色朔膳生鰒早紅松茸俾遵定例黃石首魚付之價米定式之中恐無不可至於到界進上係是數十年一有之事而物種中有生獐二口今番改式之後他道則生獐名色都歸烏有不當於本道留作贅肉此種永爲代封之意請一體分付於廚院該廳及該道允之敎以生獐以時果代捧湖西生雉之弊曾聞於曾經道伯而以活捉上來之故封進之後每遵放生之聖德輒放于上林則翔而復集久而後悠然飛去便作宮中之故事其爲無用而有弊果如許自今到界進上活雉封進一款除之示以永久遵行萬無爲弊者代捧至於片脯名目之獨有於本道甚莫曉牛禁至嚴雖於大小宴饗除非大膳牲脚一味外古例無得用牛肉則設有營下之庖肆以牛肉獻御得不近於法之不行自上犯之乎片脯亦以至易他物隨時代捧事一體行會可也
정조 15년 · 강
命未下直守令皆令不多日內下送
정조 15년 · 목
予曰大嬪墓祭品果爲取倣於愼妃仁嬪享祀之節而爲之乎鼎鎭曰依聖敎擧行矣予曰若加等於園所則終有不安減等於墓所則亦似如何矣鼎鎭曰大抵墓所祭品之有加於園所祭品者當初定例之意有未可曉矣予曰此草記甚爲得宜依此爲之則好矣仍命書戶曹草記批旨予曰此草記別單與批答卽爲謄置於日省錄而注書亦以別單謄書於日記後出給可也
정조 15년 · 강
命來初一日輪對爲之
정조 15년 · 강
命三南民田被水處區別分俵頹戶各別顧恤邑宰躬審田墅陳聞於年分狀
정조 15년 · 목
敎曰近見農形狀啓兩南雨澤過於湖西畿內次之雖曰澇勝於暵沿江近峽之民戶之墊溺田塍之圮決者必多有之幸得秋事稍熟民免艱食至於此類何以庇身而食土乎況一視之政遐邇何異京中頹戶猶申飭賙賑則逖矣外邑民戶若不別加提撕其實效未可知至於田政須自目下被水處區而別之然後可無分俵不均之弊令廟堂拔例措辭嚴飭三南伯處頹戶分實戶殘戶殘戶則元式外別加顧恤以其數爻陸續狀聞土地則待快晴令各其邑守宰躬審田墅使卽從所見報來俾勿相混以其槪略別錄陳聞於年分狀啓事分付如是而道伯看作例飭守宰不能盡心致有現發於加分摘奸繡衣之行則當該守宰治蹟雖龔黃其所重勘斷不饒貸令各其道伯各別嚴飭畿邑與東郡或有雨水過多處無以些少而闊略依三南例擧行事一體嚴飭
정조 15년 · 강
戶曹以大嬪宮祭品釐正啓
정조 15년 · 목
戶曹以大嬪宮四享祭四名日祭忌辰祭祭品釐正磨鍊別單書入啓敎以過於園則近於汰不及於墓則亦如何至於當初受敎以愼妃仁嬪爲式而今則事面異於其時如是裁約磨鍊甚爲得宜依此定式可也大嬪宮祭品別單四享祭小朴桂一器紅散子一器白散子一器餠二器初餠賓煮湯二器豆泡生鮮片肉一器猪肉炙一器猪肉細糆一器醋薑一器實果一器淸酒一甁鬱金酒一甁白幣一端四燭二丁四名日祭藥果一器餠一器霜花飯一器糆一器湯三色卜只煎蒸白蒸菜二器蔈古吉更炙一器豆泡芥醬一器實果三色淸酒一甁四燭二丁忌辰祭小朴桂一器紅散子一器白散子一器餠二器初餠賓煮飯一器細糆一器湯三器卜只煎蒸豆泡菜三器蔈古吉更加士里炙一器豆泡芥醬一器實果三色淸酒一甁四燭二丁
정조 15년 · 강
命箕伯癘疫狀啓以海西回諭成送有旨
정조 15년 · 목
平安監司洪良浩以道內祥原等二十三邑癘疫方痛死亡馳啓敎以以海西回諭後錄成送有旨此狀啓還下送
정조 15년 · 강
命罪人婢終蟾移配陸地
정조 15년 · 목
全羅監司鄭民始以罪人婢終蟾黑山島到配馳啓敎以雖是蟣蝨賤物徒配以下皆宥特配無異徒配則豈可勿論與濟州定配之物移配陸地男漢等以徒配改錄事分付
정조 15년 · 목
予曰承宣之兄方帶京兆乎益運曰然矣予曰日前以京兆草記爲慮閭家奪入之令久懈弭有措語賜批矣更思之有司之臣聞此而必有繹騷之擧矣此時異於他時只以三令五申之意另加申飭而逐戶摘奸姑勿爲之事言及於京兆可也益運曰當言送于判堂矣予曰大抵此禁稍久則易致懈弛申飭則每至騷擾甚可悶矣門前多少家此患想必尤甚矣益運曰果如聖敎矣
정조 15년 · 목
敎曰秋享以近日日熱之愈甚將事之官或有未盡齋沐洗濯初以稍退擇吉之意下敎則今夜是誓戒爲該房承宣者先問可合之日如以無他可合之日爲對則今夜誓戒勿爲來會之意姑勿分付宜卽微稟而不此之爲遲待草記使應參誓戒之人以致眩於擧行政院事極爲生疏該房承旨遞差
정조 15년 · 목
敎曰俄筵聞承宣所奏令政院申飭該堂而更思決非仍置之事也日前公事判下也因閭家五日摘奸無頉文書有近無懈弛之弊乎一句語爲敎此不過提問之事豈可因此敎公然出禁乎設欲出禁宜禁其法典內條件又豈可混及於蝸屋蠏匡乎朝家本意如欲申禁當以申禁之意明白措辭何必微發其端不畢其說乎匝今朔大雨時行一邊査出頹戶一邊摘奸奪閭可謂行不得之政身爲掌法之官擧行之相反若此當該京兆尹罷職此非任其奪入之意也從當別加申飭先令廟堂知悉此意來頭留意考察當禁不禁處該部官自廟堂草記論罪切勿饒貸仰遵先朝成憲
정조 15년 · 목
敎曰長堂三度已判下與亞三堂牌招開政以李秉喆爲執義李運彬爲司諫李彥祐權儐爲掌令張至顯玄重祚爲持平李庚運爲獻納朴載淳宋俊載爲正言
정조 15년 · 목
禮曹啓言秋享大祭以旬前擇入事命下矣卽令日官推擇則初九日初十日爲吉云而獻陵忌辰祭齋戒正日相値何以爲之敎以如有旬後爲之之例旬後更擇而如無以初擇日爲之日熱如此享日各別洗沐事嚴飭可也
정조 15년 · 강
吏曹判書鄭昌順上疏自引仍乞遞賜批
정조 15년 · 목
疏略曰臣通擬之初廟議不協政臣之失人言罔極至有以中國夷狄人類禽獸之說致憂於聖朝平明之治居銓被論從古何限而未有如臣之比也察臣難强之狀亟賜鐫改批以卿其勿辭行公
정조 15년 · 강
行藥院入診于誠正閣都提調洪樂性提調吳載純副提調李祖源
정조 15년 · 목
樂性曰元子宮氣候何如予曰連得好過矣近因日之稍熱暫不着衣每喜出遊匍匐於十間二十間之房闥或扶床而立無論當食不當食之物見必輒食雖於寢寐之時必開門而入睡蓋因陽氣太旺而然耶樂性曰無論老少陽氣最是吉格矣予曰所謂時淸公事少者莫今時若試以卿之在揆時言之未有若近日者矣近日以來廟務無滯公事不煩予賴以少除酬應其非左相之功耶向日左相以柴政都賈事有所奏擧條卿亦見之矣一自左相之痛禁以後其效不些云果然耶都賈漢之移送捕廳治以治盜之律卿意則以爲如何樂性曰柴政都賈誠爲民間之痼弊予曰左相筯力誠稀異矣向日景慕宮擧動時半日次對之餘旋赴北營試所仍行終日試放猶以爲不足試放罷後仍爲一場遊衍犯昏罷歸云近八老人之如許筯力亦是罕有矣仍命入診置之樂性曰膈候症勢諸節果何如予曰勞心則每患越添至於宗廟大祭一經親行後則或有難耐之時省謁之禮典莫重莫大肅敬齋沐之際安得無勞心之端乎孝廟朝則由北墻門只行朔祭未有親行大祭之事而至於先王朝近八之年每行親祭於宗廟予何敢追效於孝廟朝久遠之例不思所以追述先王之道乎以是之故每行親祭而將事之際慮有欠誠之事自致勞心矣敎承旨李祖源曰嶺營蕩債事卿亦聞之耶祖源曰南倉錢蕩減孰不感激乎予曰公庫之枵然似因監司之不能典守而然豈可曰人人貪饕之致乎大抵近來人之見識操守俱不及古人以古人之淸白責之於今人其可得乎都承旨嶺伯時以徐有豊事有狀請論罪而蓋其所犯則不輕而重特以念舊之意畢竟懲治不過止於薄勘蓋此人曾經任實而未能善爲云矣祖源曰其爲人未免流蕩故致有今番之事矣予曰今番大邱判官貶目予則曰不善書之矣以彼家聲得此民怨云卽忝辱祖先之謂也古人云攻其人不論其黨此實格言大抵以古人疏章見之言人短處辭近迫切者決非君子口氣此亦近來人之所宜戒也樂性曰下敎誠萬萬至當矣載純曰日前都政以臣爲謝恩正使而第臣私義實難冒矣予曰予未及思之矣今始覺得當體念矣至於副使則兼爲疏暢還無妨矣樂性曰臣之所帶內局之任已經周年臣之筯力因病益衰實無承當之路矣予曰所懇旣如此後若陳箚則當有體諒之道矣樂性曰臣於內局之任旣承體諒之敎不勝惶感臣之引年之請前此陳達不止一再伏願體念焉予曰卿其俟之卿之所願予非不知豈無許副之日耶日熱如此卿須早爲出去可也
정조 15년 · 강
命冬至正使以一品中差出
정조 15년 · 목
敎曰冬至正使許遞今日政問于大臣以一品中差出判府事假銜下批依年前例爲之
정조 15년 · 강
命廣州龍仁倉舍畢役都廳以下施賞
정조 15년 · 목
京畿監司徐鼎修以廣州龍仁兩邑倉舍畢役後間數後錄馳啓敎以百餘間兩邑倉舍五十日內告成極爲可嘉都廳兼監役縣監具壽漢陞敍本邑姑多看役之事道內守令中成彥霖聞是嶺人見其外面亦頗勤幹足堪弊邑今日政使之相換本府都廳曹命臣加資其餘邑校營校帖加色吏從優施賞事回諭
정조 15년 · 강
命吏曹判書鄭昌順參判閔鍾顯違牌勿捧傳旨
정조 15년 · 목
政院以吏曹判書鄭昌順參判閔鍾顯連違召命啓敎以雖前吏判早知奉朝賀之酬酌則設有可諒之目下處義原傳敎句語卽當反汗後勉出況此吏判乎銓官之於都政俗雖稱瓜限而此指行公稍久者之謂也臨政除拜過政卽遞豈有如許事體乎吏判辭疏之追提旣往不當引之處義於已行公已行政之後尤有不可由前由後決無許施之理雖日違十招當日出十牌以此意嚴飭今已夜深判書參判開門牌招違牌勿捧傳旨
정조 15년 · 목
慶州府尹姜彝正進前予曰本府素是弊邑而其中第一痼弊卽奴婢也今此査總之擧欲爲導和之政也自古流來之奴婢雖不可全然減之而至若頉役已久婚娶等事與平民爲之已至年久幾爲良民之類幷爲刷還則是豈予大厘正之苦心至意乎大抵刷官之法非朝家之本意惟在於守令之得其人須體此意以寧失之意或有不足於元數何必窮源探本盡數挑起之也此外海戶還上等許多弊瘼實非猝乍間盡言之事又非一朝一夕之所可厘正者也道伯下去時已有面諭者相議爲之則矯捄之道斯可半矣須思振刷之方俾無委靡延拖之弊可也彝正曰敢不殫誠竭力以爲一分對揚之道乎
정조 15년 · 강
命西部未婚人令戶惠堂顧助過婚
정조 15년 · 목
漢城府啓言西部未婚未葬之類今始報來未婚十五人中幼學金履喆二女禫月未盡姑未擇日幼學申德彬庶女以七月二十二日定期幼學金喜集定婚於廣州沈益祥女益祥以門戶之不敵退婚云雖爲申飭姑未知早晚而此外十一人已皆過婚五部始爲了當故別單書入敎以別單還給豈可以二人之未及過婚爲一簣之歎乎幼學申德彬庶女則令戶惠堂別加顧助斯速過婚幼學金喜集又欲定於畿邑令畿伯優送幾貫錢幾包米使之過行如欲移定於京中亦令戶惠堂顧助此雖近於見牛未見羊各部勸婚浚此二家爲完功之樞紐則其所賙給豈可泛忽乎凡事每多始勤而終怠之弊此雖一事完功之處比令初加倍用力然浚可以示信王言此意令戶惠堂知悉則必當於周給之貫錢包米外宴床也衣服也遮帳鋪陳香炬蘢燭也器鞍也凡係用於婚媾之具一一助給則渠之拔貧爲富亦渠數通之致有何過濫之可言乎卿亦知悉多發本府及各部吏隸遮擁治送可也
정조 15년 · 강
命內禁衛金景興等口傳施行今日內釐正
정조 15년 · 목
兵曹以一番內禁衛金景興等口傳施行啓敎以次次作窠差定皆令今日內釐正
정조 15년 · 강
配申暹于法聖鎭
정조 15년 · 목
義禁府啓言領運差使員法聖前僉使申暹祥雲驛徒三年定配而依例請押送配所敎以卽其漕運道內定配○義禁府以申暹靈光郡法聖鎭徒三年定配啓
정조 15년 · 강
召見下直守令及副司果韓用鐸于誠正閣
정조 15년 · 목
敎用鐸曰汝入直稍久有何出意見論奏之事乎用鐸曰別無他事矣予曰今番潦雨後莎草果何如而龍虎邊莎草損脫處亦何如用鐸曰雖有若干洗脫而不至大段若略略補土而補莎則好矣予曰守護軍所受田番皆已分授乎用鐸曰位田分賜之說果聞於本府使而姑無分給之事矣予曰新植之樹果漸茁茂而松子橡實之播種者亦皆萠芽否用鐸曰新植之樹蕃樹者過半或因地力之不均繁密處大繁稀疏處太稀而松子橡實多生殖矣予曰或云除去雜草則松檟之新生者可以茁長云此說果如何用鐸曰或恐新萠之松檟混被刈去矣予曰隱溝之潰決者綠何如此乎用鐸曰當初以雜石築成故不能堅緻矣予曰實官之病勢未知如何而以爾替直爲便詢問爾等三人每朔一旬式輪回入直可也爾之來往皆爲乘馹否用鐸曰初次就直時以奉命騎驛而其後則皆以私馬來往矣予曰自政院給送馬牌以爲假官減下後還納可也予曰昨以李昌漢尹履相爲承旨事下敎於左承旨入侍矣何不出牌承旨李祖源曰臣等未及聞之矣予曰此必忘未頒布矣予曰守令進前定州牧使呂善亨進前予曰格外除邑蓋出於飽聞傳說也定州係是難治必以前度一二人爲戒都是威生於廉公生於廉以此爲要訣而老人便養則亦自優優矣其前扶安瑞山之悍俗亦能感化云顧何有於此邑乎必服膺此敎無負委畀也善亨曰敢不殫竭以報萬一乎安東府使申大升進前予曰近頗襄謝矣有何疾病祖源曰果有脚病矣予曰向者無端見拔於政目故有所申飭矣至於安東大邑也且其奴婢一事尤爲痼弊須從長釐革期於善做也長津府使申大偀進前予曰長津是新設也招集戶口爲最先務而近聞戶數頗損云汝亦聞之否大偀曰未得詳聞惟期殫心效力矣平山府使李潤章進前予曰平山近爲難治之邑前倅非才不足也惟其不盡心故竟至僨事也汝則須加意盡力也英陽縣監李龜雲進前予曰爲爾便養有此相換須思報效之方可也鐵山府使南宮坤進前予曰汝果了了而李厚培乃是初倅故慮或岨峿特命相換矣於汝雖欠便近而陞品則固好便善治也仍敎承旨李益運曰狼川英陽侍從也除七事其外堂上守令亦除七事只初拜守令誦陳也予曰孟至大事綠何如是果非實病而卿等又何爲任其出去也承旨柳文養曰信非實病而與參判李洪載往復番次而忽至於投章徑出臣等亦無如之何矣予曰以入直騎堂敢爲徑出之擧則是乃關係師律也若施當勘之律則次律遠配渠焉得逭也特以昨下宥旨今又發配者事或顚倒故姑令銷直俾勿交替以待予熟量而大抵當暑銷直誰肯樂赴若如至大之任意跳出無所顧忌則可謂天下無難事而此雖客氣之所使渠若有嚴畏國綱之心豈如是放倒也喉院苟能隨事察飭又豈任其行止乎此雖小事其流之害將有大段受弊之處姑不勘罪蓋亦有意然而終不可任置從當有處分矣
정조 15년 · 강
遞承旨李祖源以柳戇尹㬦李昌漢爲承旨尋遞㬦以尹履相代之
정조 15년 · 목
敎曰都承旨見有實▣許遞與未差之代前望單子入之待下批牌招察任○㬦違牌敎以許遞前望單子入之待下批牌招察任
정조 15년 · 강
有政吏曹參判閔鍾顯參議李勉兢進
정조 15년 · 목
敎曰今聞入侍承宣言吏判隨牌到朝房而暑病適果難强云姑爲退去令次堂入來開政事分付○以洪檍爲判尹鄭持容爲元陵參奉初仕也金履素爲冬至兼謝恩使
정조 15년 · 강
命坡州牧使李師濂本州山城改築及高浪津置鎭之請置之
정조 15년 · 강
罷黃海兵使南志默職
정조 15년 · 목
兵曹以志默褒貶啓本誤書啓請罷職也
정조 15년 · 강
兵曹判書金文淳上疏辭職賜例批
정조 15년 · 강
左議政蔡濟恭箚請成川府使徐瀅修罷職賜批
정조 15년 · 목
箚略曰卽見小報成川府使已陛辭矣守令非歷辭相府及六部臺閣不得陛辭古例也彼徐瀅修之除拜已過五六日則雖欲以當日辭朝有命爲托辭此語不成也弁髦朝體晏然陛辭專出於放恣無忌憚矣徐瀅修亟命罷職以尊國綱焉批以守令之無衆所共知必可避之嫌而不見大臣下去大關體統罷職之典烏可已乎但辭朝於當日旣因特敎則安知不於今日明日間欲爲歷辭而未果乎卿之箚擧若在於該倅泛蓋踰沙峴之後則似尤好矣然豈可爲一守令不念體統乎成川府使徐瀅修罷職事先爲依施仍命遣史官傳諭
정조 15년 · 강
敦寧都正呂萬永疏陳無敦寧乞遞批下該曹稟處
정조 15년 · 강
放申㬚韓聖謨
정조 15년 · 목
義禁府啓言京畿前水使申㬚原情啓語之失實一諉鎭牒之錯誤所當請刑而曾經閫帥請勿請刑議處敎以廉行之還與不還豈關於狀啓之以生爲死乎區別功議考律勘處日熱如此年過七十之人先放送後草記又啓言仁遮外萬戶韓聖謨原情泛稱遲晚請刑推得情敎以日熱如此年近七十之人考律區別功議先卽放送後草記又啓言申㬚杖七十徒一年半定配收贖告身盡行追奪請放送敎以宥配未幾之致以昨日孟至大事古未有今未聞之交代前替直猶欲徐且處分姑令還直使之更待下敎況近八十老人之以公罪當庚暑嶺海之行者刑政豈不倒置乎削職足矣幷與奪告身以公罪收贖又啓言韓聖謨杖八十收贖奪告身三等放送敎以何足責也以公罪勘放
정조 15년 · 목
自前夜二更至午時測雨器水深一寸九分
정조 15년 · 강
遞承旨洪眀浩李祖承柳文養李書九
정조 15년 · 목
敎曰右副承旨聞有實病孔劇不得仕進云都承旨左承旨左副承旨俱有親病及身病云竝許遞前望單子入之待下批牌招察任
정조 15년 · 강
命魏光軫令訓局勸武
정조 15년 · 목
敎曰西北武士奬用先自有地處人然後可責眞箇興勸之方關西向有一二人令各營待成就草記之命而北道則尙未擧論甚是欠事地處好身手好軀幹好者近於魏光軫初見此等之人不可置之蔭路任其潦倒先爲勸武然後行且收用況曾經承旨之侄乎使之待令者久矣召見則果合用璿源殿令魏光軫令訓局勸武其代以今番承傳陵官口傳差擬事分付該曹
정조 15년 · 강
命騎士將勿拘擬望
정조 15년 · 목
敎曰用人無方卽施措之先務太學之序齒猶屬之修明舊典文之敦都蔭之部令近皆申飭通融則各軍門騎士將一事每欲下敎而未果騎士將是豈淸顯設令果淸顯窠亦豈勝五衛將乎五衛將則文之吏曹玉堂武之宣薦與中庶無不通融而騎士將不但有曾前受敎其窠亦甚等閒則士夫武弁外絕不擧論近來惟王漢禎反關西人一二人爲之者雖見之其外未之聞焉事之無義莫甚於此此意大臣知悉申飭兩營此浚中庶有薦有地處有履歷人勿拘通融擬望一以爲疏鬱之政一以廣用人之方事言于廟堂
정조 15년 · 강
以柳戇洪聖淵李洪載李勉兢爲承旨前望也
정조 15년 · 강
遞承旨李益運以嚴思晚代之
정조 15년 · 목
政院以吏曹判書徐浩修參判朴佑源違牌啓稟敎以無端牌不進徒煩酬應捧納承旨遞差此啓辭勿施仍以前牌申飭
정조 15년 · 강
有政吏曹判書徐浩修朴佑源進
정조 15년 · 목
以李祖源爲吏曹參議
정조 15년 · 강
命禁軍一內番依定式入直
정조 15년 · 목
兵曹啓言因禁軍口傳啓目次次作闕差定皆令今日內釐正事命下矣依判下三內禁軍一百人內移屬壯勇營者爲二十一人餘存者爲七十九人而其中正領十人駕後禁軍七人交龍旗奉持二人兼習讀二人別將廳火砲二人壯勇營旗牌官一人合二十四人雖爲分屬於各番旣有自其廳久勤別無相妨於厚存者故均排各番他番禁軍中移屬壯勇營十九人之代亦以三內餘存者移定充額則餘數爲三十六人此則以一內閑良禁軍與出身中從自願移送額外之代塡充釐正而見今餘闕爲十一窠矣其代以宣薦及各岐取才納馬人分排差定口傳書入而三內今盡區處則該番將自在當減之中三番內禁衛將田義顯減下來新番爲始闕內入番依下敎以五十人式各該番將領率入直敎以一內番在初八日自一內番依定式入直而明日番則只於該番除雜頉只以實數入番浚草記
정조 15년 · 강
工曹參議姜游疏請慈宮元子誕辰亟擧陳賀之禮賜批
정조 15년 · 목
疏略曰慈宮之誕辰將屆元子之初度此近一日之內兩慶集矣慈宮元子誕辰之同月同日國家以來初有之大慶別宜揄揚傳示來許而元子誕降後敎文中惟以聆癸甲之英音又在慈宮載夙之日一句插入而猶未及同月之休旣非單擧表章之事則敎文體栽不得不如是而然而以一句語八方兆民何以詳國家之有此希有之慶耶又伏念慈宮誕辰之陳賀乃是應行之典而至於今年事體自別事當預爲稟定卽令知委以擧縟儀臣不勝區區之忱又陳出位之言乞賜鑑諒今十八日亟擧陳賀之禮仍依稱慶之例以慈宮元子誕辰同月同日之慶特降敎文頒示遐通俾一國臣民咸知億萬年之大慶以賁國家之盛休焉敎以慈宮誕日陳賀卽應行之禮也慈心不無張大每以承順爲慰悅之資自今年初度日在誕辰以予稱慶餙喜之心何後於爾請而稱賀節目之初一日入啓姑留中者卽仰體慈心也至於爾疏中以誕辰與初度日之同月同日稱慶頒敎之請此豈待頒諭而知之者也爾於前後隨事無隱者其心則誠嘉尙矣
정조 15년 · 목
因彥豊囚單子敎以何必捧供考律勘放
정조 15년 · 목
左議政蔡濟恭啓言元子宮誕辰只隔一旬若於十八日一瞻岐嶷之表則其所欣幸當如何予曰近日或有扶床起立之時而所居之室與朝臣引接之所稍間且今當暑稍待日涼當使卿等一見矣濟恭曰慈宮誕日陳賀卽典禮所載在聖上志喜稱賀豈待臣等之請而允許乎予曰亦以此仰稟慈宮而慈敎以明年則可也今年則不必張大爲敎予亦不得固請欲以承順爲重矣禮曹判書李致中曰十八日陳賀實擧國臣僚之所顒祝乞稟慈宮亟從大臣之請予曰已諭於大臣矣校理朴奎淳曰此日陳賀大小臣民之所共祝亟從大臣禮判之請予曰已諭於大臣禮判之所奏矣濟恭曰朝臣之在鄕者爲參賀儀亦皆上來云矣予曰旣不行賀儀則盛暑往來可悶使之勿來可也濟恭曰雖不得陳賀在渠道理來詣闕外以伸蹈舞之忱可也予曰次對爲之濟恭曰俄於閤外與諸宰相議而禁亂廛罷都賈之後廛人輩輒以國役責應爲言其所謂國役詳問則乃平巿所徵納爲第一痼弊矣臣意則革罷平巿付之戶曹則可祛本署收斂之弊而此是官方變通先此仰稟矣予曰此是更張予亦難以卒次間決處諸臣各陳所見也左參贊金華鎭曰禁都賈一事臣與大臣有所異見俄已此意酬酌於大臣而至於平巿革罷事恐無掣礙之端矣行司直鄭昌順曰平巿革罷恐無所妨矣戶曹判書趙鼎鎭曰事係官方變通臣不敢指的仰對矣致中曰臣與諸臣別無異見矣予曰旣有京兆又有平市且置貢巿堂上官方之繁宂似不可無通變而事係更張卿須筵退後詳審其平巿創設時有何義例革罷後有何掣礙日後稟定姑勿出擧措也予曰月前有一重臣筵奏以爲卿之公退時廛人遮擁多有怨言云故予以爲左相若失民望則民之怨之可也如失擧措則朝廷之斥之攻之可也至於巿民之遮擁聞甚驚駭爲敎耳濟恭曰民之毀譽臣實自受矣濟恭曰以貿易事言之犀帶雖貴價至百餘金則可得好品而至於平巿暑貿易件價至千金推此可知平巿貿易之弊矣予曰犀帶貿易卽嘉禮時所用此外春秋陵謁之時亦有自尙方烏犀帶卜定之例予知此弊故御極以來尙方別單未嘗有落點於烏犀帶事矣予曰日前爲藥用令內局入琥珀矣追聞承宣言內局責納於戶曹戶曹責納於巿民云如此之際其弊可知故令政院招致京兆郞此後自內局有此等事毋敢掩置之意申飭矣濟恭曰俄於閤外聞禮判言咸昌縣監事萬萬未安儒生事亦甚駭然大抵孔朱大聖大賢也內而太學外而校宮太牢以享之籩豆以奉之今忽以無於禮無於古之書院必欲創設者豈不萬萬猥屑乎向者處分嚴正爲守令方伯者奉承對揚之不暇而聞該倅乃反激而成之豈不痛駭乎予曰禮判詳陳也致中曰嶺伯移文以爲孔子畵像依朝令已爲移奉尼城而朱子畵像無關於闕里祠云諸儒不欲移奉將何以爲之云而臣曹無以賁言姑未回諭矣濟恭曰事之無義莫甚於此矣予曰遐外儒生雖難責之以十分道理而不料鄒魯之地有此不經之事也本事之如彼如此姑無論孔朱書院之說萬萬屑慢朝令之下邑倅方伯不善奉行反致葛藤者亦極可駭非不欲嚴加處分而遠外事情有不可知卿其自廟堂査問後稟處可也予於尼城闕里之祠亦未嘗謂十分妥當三百六十郡縣皆自有夫子俎豆之所則何獨於尼城別設一祠於校宮之外者乎敎化未至風俗未正予不能一例議到於旣設之祠而以此後則毋敢以古聖人圖像書院之意禮判措辭行會於諸道道臣而咸昌所在朱子圖像卽爲移奉於尼城事回諭嶺伯可也奎淳曰營邑擅便未有若此之駭然道臣與時縣監拿問處之宜矣予曰待査事當處分矣予曰曾聞所謂設書院之基址本是邑民之物而官長勒屬奪取云此事年久之事予未詳記以此筵敎詳問道伯處如果勒奪之物還給本主如是而後可爲息爭端之道矣予曰大抵此等事皆出於黨習在昔進退之時輒皆有憑藉托重之事而儒林是非姑無論兵判存革作一欛柄或設經理廳或罷精抄廳卽其一也至如故相金錫冑爲守使設體府爲西銓設禁營付之兵曹爲大官自爲兼兵判而其時實兵判則不過待政命赴政席而望筒亦不敢自擬往問於兼判堂然後書入長立道路無異備郞其時實兵判誠難矣然古則朝廷有紀網故設有如許難堪之事旣在其職則能行具事矣濟恭曰臣因實兵判事有所仰達矣惠廳都提調無異於古之實兵判惠郞固是重任而差出之際堂上擬三望受爲字於都提調臣意則依各軍門將官例作落點窠恐合事宜矣予曰何必乃已此後則卿自書爲字於或副或末也予曰軍門之弊尙何言哉戊戍五月朝參時下敎以制民產詰戎政爲第一義制民產卽均役事也予之夙宵一念欲仰體減疋之聖德苦心積有商度干中者未可遽議至於詰戎政增設軍營之弊尙不可勝言予豈有更創無益之一軍門乎壯勇之新設予自有深意非爲重宿衛也亦非爲備陰雨也閭巷稍饒者輒欲一日三飧而予則不過一再食幾年節目不煩經費團束粗成設施方張予意蓋將有待未諳裏面者何能知予苦心會將有成就予志之日矣予曰予欲一諭而未果矣人君之大政莫先於用人任人而任用之道將相尤重疑之勿任任之勿疑卽古人之格言也有不槪於心者雖近迫切敷示洞諭可乎抑含忍不發任其成敗可乎濟恭曰臣下有罪則自上指敎卽好生之大德豈有迫切之嫌也予曰總使方入侍予於此將臣事誠不勝悶然矣其地處之逼側果何如也從古亂逆何限而豈有如復賊者哉予何心置此賊於將兵之地而事勢誠有所不獲已者含痛齊憤幾年任置至使其弟爲別看役出入密邇之地非爲安反側亦出於示予無不可對人言之意耳及至丙午始伏王章而肆巿之典豈足云用法於此賊實欲食周寢皮之不暇矣且此賊之伏法豈但以丙午事知之乎試看明義錄諸賊溯究爲賊根抵皆不止於沮戲代理一事庭臣庶或知此敎意而丙午之前鮮能知復賊畢意伏法豈不迷乎以總使之地處獲有今日者渠之相貌甚好故相亦不爲無助而予之前後全保亦果何如也方復賊就拿之初孰不疑總使而予獨念其四寸間平日傾軋之習故特於是日授以元戎可謂生死肉骨也渠若有一分減激之心一分自拔之圖則惟當事事謹畏一反前轍而觀其處身行事惟恐征邁之不足外面見之有若峻氣中做去所謂峻氣是豈將臣所可有者哉況氣之所出其心不可知某事某事予不索言而向來偶有下敎其後聞已停望近則棲屑江干可謂落拓予則猶不能忘棄復授此任而自今惕然改之前則東者今必西前則坐者今必立必以一變前習勉勉不已雖一二事有見孚於予心知其出於報效之方則非但在渠爲避死趍生之機實朝廷之幸也向於敎書命撰時亦有由及者而今此諄複出於指示生路之意也昌順曰臣有事關隄防者亦已言于大臣而有可陳達者矣予曰此是向日入侍所奏事耶昌順曰然矣予曰今日是好日不宜提及此等事矣後筵稟奏可也鼎鎭曰大嬪墓祭品有考例草記事命下矣予曰後日稟定也予曰大嬪墓所事體果何如而祠宇頹圮墓道荒廢殆至樵牧不禁先朝爲皇兄之敎予所承聆以仰述之意有此修葺之擧於義理無所關大抵我國人惟知偏論不知義理以武后事論程朱猶有議論之各異況仍其舊而禁樵牧可謂未遑之甚者也濟恭曰今玆之敎寔出繼述之聖德臣不勝欽仰之至予曰凡事每多有始無終之歎故勸婚一事屢勤飭敎今則各部幾皆成婚只因金申兩家之萬無爲之之勢故特令戶惠堂勸婚後助給矣聞金喜集申德彬子女當初定婚處皆緯繣兩家難處之際金家之一名露而金則有子與申之庶女年紀宮合皆合當此兩家將定婚豈非異事乎令戶惠堂看作自家至親使各備給而判尹無器具故發京兆及五部吏隸遮擁是可謂有器具之婚矣濟恭曰臣亦聞知而事不偶然矣予曰此事甚奇異故使戶判惠堂各作婚書以記實矣
정조 15년 · 강
命寧邊山倉儲倉穀依定式遵行兵營屯倉及雲价兩倉穀物仍舊牽補
정조 15년 · 목
左議政蔡濟恭啓言因承旨李書九所啓有寧邊城餉申嚴舊制典守事宜及兵營屬屯耗移劃令廟堂一體稟處事命下矣鐵甕卽國中天險之地餉穀之或移平倉或因發賣二留一分之法蕩然至此事之寒心莫此爲甚而今不必別立新規以致繹騷當初節目中山倉儲倉餉穀留庫各以米太合二千石爲定式今若依此遵行俾不至濶狹耗縮則緩急所需猶可有恃今番所下判付使該府揭板常目毋敢違越雖巡營凡於作錢穀分排之際毋得以山儲兩倉穀劃送之意嚴立科條如有不遵隨現重勘之意預爲知委至於兵營屯倉及雲价兩倉穀物其制已久猝難變易與其更張而若生一弊無寧仍舊而可得牽補此則請姑置之從之
정조 15년 · 강
命故校理具仁文加易命之典
정조 15년 · 목
左議政蔡濟恭啓言節義之人雖位卑特爲贈職載在法典故集賢校理具仁文之爲莊陵盡節家乘足徵國史有記以國典言之賜諡一款不必待貤贈有無而況聖心興感旣贈冢宰則亦可謂應諡法矣當此莊陵誌修正之日尤宜亟加易命之典矣從之
정조 15년 · 강
遞承旨嚴思晚吏曹參判朴佑源參議李祖源
정조 15년 · 목
思晚不爲仕進敎以聞有實病許遞今日政差出待下批牌招察任又因祖源違牌敎以考績當前受由參判許遞與未差之代今日政差出待下批牌招察任
정조 15년 · 강
有政吏曹判書徐浩修進
정조 15년 · 목
以李鼎揆爲承旨黃昇源爲大司諫李身晦爲執義洪彥喆爲司諫姜世綸鄭景祚爲掌令李景溟尹九宗爲持平姜忱爲獻納金憬鄭東愼爲正言鄭東觀爲校理閔鍾顯爲吏曹參判李勉競爲吏曹參議
정조 15년 · 강
以林濟遠洪義榮爲承旨前望也
정조 15년 · 목
敎曰承旨未差之代前望單子入之待下批牌招察任
정조 15년 · 강
命江陵府使李集斗先罷後拿疏儒自刑曹捉送
정조 15년 · 목
江原監司尹師國以江陵府使李集斗係是外補不敢直爲請罷其罪狀令攸司稟處啓敎以豈特曰事未前聞如許紀網如許俗習不可尋常看過冠儒服儒者下凌上之不足爲作黨悖惡之擧甚至匿置聖廟而其罪狀尤極矣況本事卽因廟堂回啓公文行會之事也而不過一從五禮成憲則名以儒生乃於思蟰之事寧或作挐乃爾乎近來遐俗雖曰不沾敎化今番之事關係非細該儒等令道伯以其當律亟加勘斷該倅事不但道狀聲罪如此爲邑倅使邑民任其行惡該府使李集斗先罷後拿其代令該曹口傳差出下送急於荷杖稱以封章上京者固已萬萬痛駭況所謂疏儒非別人卽犯者云嚴飭京兆如已上來犯者之自刑曹捉送之外竝令今日內還送本土後草記事分付
정조 15년 · 강
以金履禧爲江陵府使口傳也
정조 15년 · 강
命東伯尹師國金化縣監罷黜狀啓還下送
정조 15년 · 목
江原監司尹師國以金化縣監洪益烈爲先罷黜其罪狀令攸司稟處馳啓敎以當初差遣政爲近百歲兩老侍下也人亦頗有氣力意謂蕞爾金化庶不至於到卽回馬觀此狀辭以印苻賚送兼官一款如是請罪該倅之不卽報營而送于兼官固可駭歸護之行不待營題而經發稍異於擅移本事旣異常格不可循例踏下雖以兼官言之彼倅擧措之得宜與否姑無論印符事體關係何如則但當依例受置具由枚報而已豈可逢授於鄕色傳給廵營乎處事之不審可謂誰知烏之雌雄一而論罪一而掩垢道伯事亦未知其公正朝家不欲爲此不緊酬應此狀啓下廟堂草記稟處後原狀還下送政院之捧納無一言者難免不察該房承旨坐直承旨遞差此後此等狀啓當措辭而不爲措辭之謬例各別嚴飭
정조 15년 · 강
命內局貿易侵徵市民之弊矯捄
정조 15년 · 목
敎曰近以內局貿易藥料琥珀事內局責納於度支度支侵徵於巿民爲弊不少至有承宣之筵奏才令嚴飭該曹而此事政欲一番定式者予於御極以後每當春秋陵謁也尙方例以烏犀帶造入具單取旨而尙無依例許施之命者深軫巿民貿易之弊也今日賓筵因言端國婚時品帶貿易之弊大臣亦言之以爲一帶之直恰踰中人十家之產云琥珀也烏犀帶也品帶也特擧其一端而已雖纖芥之微物侵徵於巿廛名之曰貿易則巿民之受困無關於大小多少而固自如今若爲巿民除弊則所謂貿易之法將如之何矯捄可以息肩而樂業乎査問該曹以其捄弊之方論理草記事言于廟堂
정조 15년 · 강
命金化縣監洪益烈待親病差復卽爲還官
정조 15년 · 목
備邊司啓言金化縣監罷黜下廟堂稟處事命下矣洪益烈急於歸護未及報營經發京行揆以人情無足爲怪但兵符則送于兼官印信則身自帶去自是守令越界作行應行之事而幷與符印一時賚送雖不免有違格例然方寸亂矣設有格例做錯何必以此啓罷乎金化縣監洪益烈待親病差復卽爲還官事請分付允之
정조 15년 · 강
命巿廛貿易永爲革罷
정조 15년 · 목
備邊司啓言巿民貿易矯弊之方査問則巿弊之積恐無過於貿易一事而反覆詰問初頭說弊由於眞心末捎結辭出於修餙自今以後巿廛貿易名色永爲革罷御藥材或有時急難得之物則渠輩決不當坐視此則四散求納請以此分付敎以詩曰邦畿千里惟民所止畿內猶然況都下乎都下無非遊手而效力者惟廛民近來人齒日繁生之者食之者用之者多寡各相顯異則巿民賭利不如古亦可推知反又以科外微物稱以貿易其爲弊如許此所以必欲釐正使卿筵退後草記稟處者也觀此草記渠輩之先後不同卽修餙之參錯非眞情中出來明若觀火又詢問之豈可徒然而止乎記昔先王有敎曰苟利於民肥膚何惜予常誦聖訓夙宵不敢忽則巿民爲邦本中邦本今於爲渠輩利益之事肥膚且不惜況御藥乎自今巿廛貿易之弊永爲除罷事分付非不知或多掣礙至於御藥緊用之切求者自當自至渠輩之來而求售則亦何必禁之乎令度支知悉
정조 15년 · 강
吏曹參判朴祐源疏陳母病乞遞批許救護
정조 15년 · 강
召見承旨李敏釆兼春秋金鳳鉉于重煕堂
정조 15년 · 목
予命書傳敎予曰此傳敎謄出一本又作書簡以此筵敎書報於八道監司處卽爲知委於諸侍從俾無當暑上來之弊其間如有已爲上來者留京糧道想必難繼分付兵曹俾各給祿也予命兼春秋金鳳鉉入侍予曰園所奉審果爲無頉乎鳳鉉曰果無頉矣予曰植木等事及外此凡節如有可以稟達者一依所見詳細陳達鳳鉉曰臣以假官進去顯隆園切有一二事仰達者矣園所內外白虎旣多起墾之處萬萬非安且以外靑龍言之許令耕墾亦非可論臣意一竝陳之多種樹木恐合事宜矣予曰當陳處冒耕者雖或有之不必陳之於已墾之後自今秋收獲後申加嚴禁可也鳳鉉曰臣意則植木每於解凍後從便爲之似好且雇軍所種者皆有雜亂之弊以守護軍山直給雇價播植則似有着實之道故幷達矣子曰令道伯詳議園官從便擧行可也鳳鉉曰園所位畓之當次分俵者守僕書員庫直各十斗落未免些略臣意則各名加給則似有聊賴之道矣予曰令道伯相議前倅及園官加給之當爲幾斗別給之當否論理狀聞鳳鉉曰守護軍子枝則勿侵軍役山直輩父若子中本府面任等役亦勿侵責似好矣予曰令道伯與時府使相議決處可也鳳鉉曰龍虎內外及齊室左右令守護軍山直輩求得宜土之木或播種或移種甚宣故仰達矣予曰令道伯與園官地方官相議從長爲之
정조 15년 · 강
以蔡弘履李敏釆李昌會韓用龜爲承旨
정조 15년 · 강
命在外侍從勿令上來
정조 15년 · 목
敎曰賓筵以在外侍從之欲爲上來筵臣有言之者當暑勿令上來俾各傳之之意有所筵敎而若非文字之出於朝紙似未及聞知此意令在外侍從知之
정조 15년 · 강
命承旨蔡弘履遞差柳戇仍任
정조 15년 · 목
敎曰旣無難冒之端則同除之家遠諸僚承召幾過半日而何時出牌今始入來近來院規雖難一一責備於如許長官怠忽之習不可無飭都承旨蔡弘履遞差又敎曰昨日現告終涉不然停當設令在申前入院旣近酉刻則坐直承宣事可謂兩罪俱發混同捧現告於長僚豈成說中間遲滯之不能覺察亦非申退者所知前都承旨柳戇仍任前職牌招察任
정조 15년 · 강
改差江陵府使金履禧
정조 15년 · 목
敎曰萊邑纔遞江州又送旣有苟艱之嫌向見於在院時筋力無異癃耋去必癏曠是豈擇送之意乎新除江陵府使改差更令該曹口傳擇擬
정조 15년 · 강
命今十八日陳賀以進表裏爲之
정조 15년 · 목
禮曹以十八日惠慶宮誕辰陳賀時節目依例磨鍊啓稟敎以旣承慈敎仰體爲順陳賀以進表裏爲之
정조 15년 · 강
命刑曹參判正三品中三望加望
정조 15년 · 목
敎曰未肅拜刑曹參判許遞亞卿之乏人莫甚於近日後日政問于大臣正三品三望加望事分付銓曹
정조 15년 · 강
以兪漢謨爲江陵府使口傳也
정조 15년 · 강
命禁軍池得球邊將差送
정조 15년 · 목
敎曰今番因三內移屬事知之其中有年至七十仕近三十年者不知則已旣知之豈令更待久勤當次乎且以公事言之趁此未愈耗前送之亦爲除鎭弊之一端三內禁軍移屬中池得球今日政邊將見窠差送事分付兵曹
정조 15년 · 강
命京兆堂上差擬察飭
정조 15년 · 목
敎曰京兆堂上中老病人許遞近來差擬非老則病是豈每勤申飭之意此後則政院各別察飭
정조 15년 · 강
命吏曹堂上違召委折問啓
정조 15년 · 목
政院啓言吏曹判書徐浩修參判閔鍾顯參議李勉兢特敎申飭才過數日又復違召不卽開政請更爲牌招敎以委折問啓
정조 15년 · 강
命吏曹判書徐浩修許遞三銓獨政擧行
정조 15년 · 목
政院啓言問啓事命下矣問于吏曹判書徐浩修則以爲臣於是職從前僨誤而今則政日只隔一望以臣才具精力萬無堪承冒死違牌伏地悚懍云吏曹參判閔鍾顯以爲長僚旣已違牌臣之獨赴實所難安自犯違召不知所達云吏曹參議李勉兢以爲臣於銓地所被人言萬萬危怖銓地一步夢魂猶驚逋慢之罪伏地惶懍云矣敎以冢宰有國重任也處義不可迫束向者飭敎中玩弄二字伊後欲改未改則其所難安不是異事況自前都政也無端以數十窠除留至有大臣之請推則政格之本不留意亦可推知由前由後今番則姑爲諒實合禮使之義判書徐浩修特爲許遞前望單子入之參判閔鍾顯更卽牌招更鼓將下不待判書前望批下仍令開政至於三銓事苟有一分知感之心躁濕且不避幺麽隨衆赴政有何入力之事乃敢如是客說乎出脚之後獨避參政亦豈有如許事體以李勉兢參政與否更煩酬應則是國無法紀問啓勿施亞銓承牌後使之出去以三銓獨政擧行只出緊任事分付政廳
정조 15년 · 강
命玉堂未肅拜人許遞
정조 15년 · 목
敎曰玉堂下番番次苟艱在京未肅拜人員竝許遞今日政差出待開門牌招入直
정조 15년 · 강
命徐有秉營將中軍虞候中擬入
정조 15년 · 목
敎曰當初勸武時皆謂一蹴到矣如是潦倒殊非拔用之意昨冬都政之不爲擧論兵判事未知爲然今適有闕漆谷府使徐有秉營將中軍虞候中擬入
정조 15년 · 강
有政吏曹參議李勉兢進
정조 15년 · 목
以金方行爲校理林道浩爲修撰金煕釆爲副修撰洪明浩爲刑曹參判宋應洙爲漆谷府使申應縣呂善亨吳載徽爲副總管
정조 15년 · 강
重推兵曹判書金文淳推吏曹參議李勉兢遞承旨李昌會
정조 15년 · 목
敎曰徐有秉旣有今日政陞擬之命則許多營將中軍無端留窠直爲出去似因司謁誤傳之致旣有文跡不可無飭亞尹差代事亦然此則與文跡有異當該判書金大淳從重推考參議李勉兢推考該房承旨遞差前望單子入之待下批牌招察任
정조 15년 · 강
以李益運爲承旨前望也
정조 15년 · 강
命軍兵私習取稟無徒煩酬應
정조 15년 · 목
政院以御營軍兵私習取稟啓敎曰習陣亦有下雨時頉稟之例則私習之一直取稟徒煩酬應此後無敢如是事分付
정조 15년 · 강
遣承旨詣明陵奉審摘奸局內諸陵一體奉審
정조 15년 · 강
召見承旨李晚秀李敏釆于重煕堂
정조 15년 · 목
予曰明陵奉審果爲無頉而局內諸陵亦爲一體奉審乎晚秀曰無頉矣予曰金方行之不爲肅謝緣何委折而然云耶敏釆曰謂有情勢終不入來故俄者果爲請罪啓辭矣予曰所謂情勢者何事也金方行卽爲招致於政院問其委折以奏也問于金方行處則以爲臣於年前一遭臺言之後前浚三司一未有行公之事以此情勢萬無承膺之路云矣予曰此則自上已有洞燭之事則到今豈可更爲云云乎卽爲肅謝事分付
정조 15년 · 강
以鄭昌順爲吏曹判書前望也
정조 15년 · 강
命忠壯公沈垈祀孫待年滿調用
정조 15년 · 목
京畿監司徐鼎修以忠壯公沈垈奉祀孫不得起送馳啓敎以其奉祀者年滿尙遠如有傍孫中至親令該曹調用否則待年滿調用事亦令該曹詳載承傳案卿亦以此傳敎謄給主家事回諭
정조 15년 · 강
汰拿注書洪時濟遞承旨李晚秀
정조 15년 · 목
政院啓言初五日次對筵說過限不納事之駭然莫此爲甚當該注書請推外無他罰何以爲之敎以事極駭然當該注書先汰後拿承旨遞差
정조 15년 · 강
陵園墓修改木物命火巢內風落木取用
정조 15년 · 목
直閣徐鼎修啓言日前明陵紅箭門有頉處適値祭享時雖不得不急先修改而紅箭門事體與他自別此後自禮曹擇日知委使之擧行至於各項修改所入木物自京司搬往云遠路輸運非但有欠敬之慮火巢內風落木委棄不用者甚多在前有以此取用之例故敢達矣從之敎以至於木物與其遠輸於京司曷若取請陵內之爲便近精潔乎此後以此定式施行
정조 15년 · 강
命水原府田稅勿劃他倉各陵寢幸行分辨勿爲擧論
정조 15년 · 목
直閣徐鼎修啓言水原田稅上納分劃各倉之際受弊不些云自今爲始水原府田稅勿劃他倉定送別庫事分付戶曹請定式施行從之又啓言每年園幸旣已專當擧行則春秋幸行之一例分辨恐近疊役此後本園幸行外各陵寢幸行分辨勿爲擧論似合事宜矣從之敎以所奏兩件事竝令政院成送有旨後錄下諭于本府使可也
정조 15년 · 강
以尹行任南柱老爲承旨
정조 15년 · 목
政院啓言問啓事命下矣問于刑曹判書權欕處則以爲臣之本病痰濕虛勞之症添發於勞悴之餘曹務癏曠滯囚未決實狀如此跡涉稱頉不知所達云矣敎以詞訟之任司寇最緊御極以後是任之久任皆在十朔內外往往亦有近二十朔行公之人則彼皆一一無病故於其間而然乎至於此判堂適因乏人不得已點下欲爲責成則行公未幾稱有虛勞病無端圖遞寧有如許道理乎江界府使除授當日辭朝江界若不能一復舊樣以何顏復渡鴨水重入備門乎此意令政院添書於宣諭本文給送時任府使今日政宿硑見窠遞付
정조 15년 · 강
重推吏曹判書鄭昌順
정조 15년 · 목
昌順牌不進敎以向於前吏判除拜時勉出傳敎已示意設有千可辭百難强之處意更不敢追提道理卽然今豈可更有云云乎前判堂何惡而勉出此判堂何厚而曲循乎決知其畢竟承膺坐要飭敎有非臣分之所敢出傳旨之姑不勿施出於顧其官名以寓禮使之義從重推考更卽牌招
정조 15년 · 강
有政吏曹判書鄭昌淳參判閔鍾顯參議李勉兢進
정조 15년 · 목
因左右尹望筒敎以以亞卿加望人擬入○以徐浩修爲刑曹判書李洪載爲刑曹參判洪喜榮爲淸風府使李義弼爲副提學李祖源爲左尹丁範祖爲右尹